Kritiek-beseerde kleuter wakker in hospitaalJayden Helberg in die hospitaal. Foto: Facebook Jayden Helberg, die kleuterseuntjie van Pretoria wat Donderdag kritieke beserings by sy skool opgedoen het, se toestand het verbeter en hy maak al sy oë oop. Jayden se ouers, Werner en Charlene, het op die Facebook-blad wat op die been gebring is om mense op hoogte te hou van Jayden se vordering gesê dokters is tevrede met Jayden se vordering waar hy in die waakeenheid van ŉ hospitaal behandel word. “Jayden is wakker, sy hartkloppie is reg en sy bloeddruk is reg. Hy is steeds op ŉ ventilator en sy longetjies word behandel, maar ons bly glo en vertrou. Jayden lê vanoggend met oop ogies en staar. Dankie Jesus, hy is wakker en reageer!” lui die inskrywing. Maroela Media het vroeër berig Jayden het na bewering seergekry toe ŉ sementwasbak by sy skool op hom geval het. Werner wou egter nie Sondag meer besonderhede oor die ongeluk aan Maroela Media bevestig nie en het gesê hy en sy vrou wil nou eers op hul seun se herstel fokus. Een van Jayden se longe het ná die ongeluk platgeval en hy het ŉ infeksie in dié long opgedoen. Volgens die inligting op die Facebook-blad is daar vanoggend ŉ sonar van Jayden se hart geneem en is die dokters tevrede. Daar word nog gewag op bloeduitslae om te bepaal of sy hart skade opgedoen het. “Dokters sê dit gaan ‘n tydjie vat, maar hulle is positief oor Jayden se vordering tot dusver,” sê die Helberg-egpaar. “Baie dankie vir elke gebed, boodskap en omgee. Dit word opreg waardeer.”